Ordo Beatae Mariae de Mercede redemptionis captivorum
Ordo Beatae Mariae de Mercede redemptionis captivorum vel (brevius) Ordo de Mercede sive Mercedarii (sigla: OdeM) est ordo religiosus Ecclesiae Catholicae anno 1218 in Hispania a sancto Petro Nolasco (quare sodales interdum etiam Nolasci appellantur), a Iacobo I rege Aragoniae et sancto Raimundo de Pennaforte conditus, qui initio fuit ordo militaris, postea autem in ordinem sacerdotalem immutatus est. Cum papa Ioannes XXII anno 1318 constituit, ut summum imperium ordinis sacerdoti mandandum esset, equites ordinem reliquerunt et in ordinem militarem nomine Militiae de Sancta Maria de Montesa ordinis calatravensis anno 1319 fundatum transierunt. Ex tunc Ordo de Mercede ordo tantum spiritualis est.